Regionsudvalgets udtalelse om »Kommissionens forslag til Rådets afgørelse om ændring af afgørelse 93/246/EØF af 29. april 1993 om vedtagelse af anden fase af programmet for tværeuropæisk samarbejde inden for de videregående uddannelser (TEMPUS II) (1994-1998)« (97/C 34/10)

REGIONSUDVALGET har -

under henvisning til Kommissionens forslag til Rådets [KOM(96) 198 endelig udg. - 96/0133 (CNS)] (),

under henvisning til Kommissionens beslutning af 20. maj 1996 om i henhold til artikel 198 C, stk. 1, i traktaten om oprettelse af Det Europæiske Fællesskabet at anmode om Regionsudvalgets udtalelse,

under henvisning til sin beslutning af 12. juni 1996 om at henvise det forberedende arbejde til Underudvalg 6 »Uddannelse og Undervisning«,

under henvisning til Underudvalg 6's forslag til Regionsudvalgets udtalelse, som blev vedtaget den 12. juli 1996 med Rosemary McKenna som ordfører (CdR 193/96 rev.),

og ud fra følgende betragtninger:

Den 29. april 1993 vedtog Rådet anden fase af programmet for tværeuropæisk samarbejde inden for de videregående uddannelser (TEMPUS II) for en fireårig periode, der begyndte den 1. juli 1994;

Ifølge Rådets afgørelse af 29. april 1993 skulle Kommissionen evaluere gennemførelsen af TEMPUS-programmet og forelægge et forslag til videreførelse eller tilpasning af programmet for perioden fra den 1. juli 1998;

Resultaterne af evalueringen har vist, at det var rigtigt at vælge støtteformer og differentiere støtten på grundlag af nationale behov og de videregående uddannelsessystemers prioriteringer, og at TEMPUS i partnerlandene kan bidrage effektivt til spredningen af undervisningstilbuddene og til samarbejdet mellem universiteter og således skabe gunstige betingelser for udviklingen af det videnskabelige, kulturelle og økonomiske samarbejde -

på den 14. plenarforsamling den 18.-19. september 1996 (mødet den 19. september) vedtaget følgende udtalelse.

1. Indledning

1.1. Denne udtalelse tager først og fremmest udgangspunkt i Kommissionens forslag til Rådets afgørelse om ændring af TEMPUS II (1994-1998) (KOM(96) 198 endelig udg.), men refererer også til evalueringen af TEMPUS (KOM(96) 197 endelig udg.).

1.2. I september 1995 vedtog Regionsudvalget en udtalelse om »De lokale og regionale myndigheders bidrag til EU's uddannelsesforanstaltninger i Central- og Østeuropa« (). Udtalelsen omfattede en analyse af TEMPUS-programmet, som den konkluderede var et vigtigt element i PHARE-programmet. Bottom-up-princippets betydning og succes i forbindelse med TEMPUS-programmet blev understreget, og der blev udtrykt ønske om, at en stigende del af PHARE-programmet kunne anvende en sådan strategi.

1.3. Regionsudvalget udtrykte i udtalelsen tilfredshed med den koordinerende rolle, som det nyoprettede europæiske erhvervsuddannelsesinstitut ville spille i TEMPUS-sammenhæng, men mente, at TEMPUS-programmets fremtid på længere sigt og dets forbindelse med LEONARDO- og SOCRATES-programmerne nøje måtte overvejes.

1.4. Regionsudvalget understregede ved samme lejlighed betydningen af decentrale og demokratiske strukturer og gjorde opmærksom på de lokale og regionale myndigheders vigtige bidrag til Central- og Østeuropas økonomiske og samfundsmæssige udvikling. En stor del af strukturen er endnu ikke på plads. Dette må ske snarest muligt, så lokalt valgte politikere kan føre an i den lokale og regionale debat om økonomiske og sociale reformer. En sådan proces vil inddrage universiteter, aktører inden for den regionale økonomiske udvikling, erhvervslivet samt lærere og undervisere. Dette vil sikre sammenhæng i den økonomiske og uddannelsesmæssige udvikling og vil spille en betydelig rolle i forholdet mellem universiteterne og samfundet som helhed.

2. De videregående uddannelsers betydning for kommuner, amter og regioner

2.1. De videregående uddannelser spiller en vigtig rolle for regionernes økonomiske, sociale og kulturelle liv. Ifølge TEMPUS-evalueringen kan mange projekter have gavnlige virkninger uden for den akademiske verden, navnlig inden for virksomhedsledelse samt anvendt videnskab og teknologi. Den understreger også betydningen af samarbejde mellem de videregående uddannelsesinstitutioner og eksterne socioøkonomiske parter, herunder lokale og regionale myndigheder og lokale virksomheder. TEMPUS-evalueringen i TACIS-landene fremhæver styrkelsen af de videregående uddannelsers regionale og lokale aspekter og opfordrer de videregående uddannelsesinstitutioner til at engagere sig i økonomiske og sociale aktiviteter, herunder udarbejdelsen af regionaludviklingsplaner.

2.2. Samarbejdet mellem de videregående uddannelser og demokratisk valgte lokale og regionale myndigheder er en vigtig bestanddel af den økonomiske og sociale reformproces. Det er vigtigt, at demokratisk valgte lokale og regionale politikere fører an i debatten med de interesserede parter om disse reformer, og at der er en forbindelse mellem de videregående uddannelser og det øvrige uddannelsessystem.

2.3. Regionsudvalget konstaterer, at der i TEMPUS-evalueringen blev udtrykt bekymring over PHARE-landenes mangel på sagkyndige, som kan tage sig af de nationale reformpolitikkers retlige og økonomiske aspekter. Udviklingen af de videregående uddannelser bidrager i væsentlig grad til at forsyne disse lande med personer, der har de rette kvalifikationer.

3. Behovet for TEMPUS II-programmet

3.1. Kommissionen mener, at TEMPUS II-programmet bør forlænges, så det omfatter de akademiske år 1998/1999 og 1999/2000, og anerkender, at omstruktureringen af universitetsuddannelserne er en vigtig del af den uddannelsesmæssige og økonomiske reformproces under PHARE- og TACIS-programmerne. I programevalueringen () gives der gode argumenter for gennemførelsen af en ny TEMPUS-fase. Regionsudvalget støtter forlængelsen af TEMPUS II, men understreger, at PHARE og TACIS-programmerne også bør anvendes til at modernisere uddannelsesprogrammerne, så universitetsuddannelsernes behov integreres i de nye uddannelsessystemer.

3.2. I forslaget til Rådets afgørelse tages der hensyn til de eksterne evalueringer af TEMPUS-programmets første og anden fase. Disse evalueringer har bekræftet berettigelsen af de enkelte TEMPUS-foranstaltninger. Kommissionen mener derfor ikke, at der skulle være behov for ændringer i foranstaltningerne, bortset fra afskaffelsen af mobilitetsstipendier og støtte til praktikophold til studerende inden for rammerne af PHARE-programmerne. Regionsudvalget tilslutter sig dette synspunkt.

3.3. I begrundelsen til forslaget til Rådets afgørelse fremfører Kommissionen argumenterne for at forlænge TEMPUS II. Begrundelsen fremgår af målsætningerne for den toårige forlængelse (jf. punkt 2.1 og 2.2). Blandt de øvrige begrundelser for forlængelsen kan nævnes de nye krav til faglig kunnen i det indre marked, behovet for at styrke samarbejdet mellem videregående uddannelsesinstitutioner, virksomheder og andre socioøkonomiske aktører samt behovet for effektivt at kunne støtte partnerlandenes politiske forsøg på at reformere de videregående uddannelser. Regionsudvalget mener, at de lokale og regionale myndigheder har en vigtig understøttende rolle på disse områder.

3.4. Ifølge begrundelsen ville det være forhastet og uberettiget, såvel politisk som teknisk, at standse programmet. Regionsudvalget tilslutter sig dette og er enig i, at det er vigtigt at konsolidere TEMPUS-resultaterne.

4. TEMPUS II - målsætninger og prioriteter

4.1. Regionsudvalget glæder sig over omformuleringen af TEMPUS II-programmets mål og støtter bestræbelserne på at sikre programmets forenelighed med finansieringsprogrammet for TACIS og PHARE.

4.2. Regionsudvalget støtter kraftigt de generelle målsætninger, som nævnes i rådsafgørelsen:

(a) udarbejdelse og revision af læseplaner på prioriterede områder,

(b) en reform af de videregående uddannelsesstrukturer og -institutioner samt forvaltningen heraf, og

(c) udviklingen af praktisk betonede uddannelser med henblik på at afbøde mangelen på personer med specifikke færdigheder på højere niveau, der er tilpasset den økonomiske reform, navnlig gennem bedre og udvidede forbindelser med industrien.

4.3. Dette er vigtige mål for TEMPUS-programmets modernisering af de videregående uddannelser. Regionsudvalget føler, at universiteterne spiller en afgørende rolle i regionernes økonomiske liv, og at der må etableres forbindelser mellem universiteterne og erhvervslivet. TEMPUS II's erfaringsudveksling mellem universiteter er et centralt led i denne strategi.

4.4. En nøjere undersøgelse af disse mål viser imidlertid betydningen af at integrere TEMPUS II i PHARE- og TACIS-programmerne. I lyset heraf bifalder Regionsudvalget Rådets beslutning om at integrere TEMPUS II i PHARE- og TACIS-landenes nationale strategi for økonomiske og sociale reformer.

4.5. I sin udtalelse om EU's uddannelsesprogrammer i Central- og Østeuropa glædede Regionsudvalget sig over, at hver enkelt nationalregering fastsatte egne prioriteter i en økonomisk reformstrategi, som skulle danne grundlag for PHARE-aktiviteter. Regionsudvalget understregede imidlertid behovet for, at de lokale og regionale myndigheder i højere grad deltager i fastlæggelsen af disse strategier, idet et decentralt uddannelsessystem ikke kan udvikles effektivt uden at styrke de lokale og regionale forvaltningsstrukturer. Regionsudvalget gentager denne holdning, idet det understreger nødvendigheden af at inddrage de lokale og regionale myndigheder, hvis fordelene ved de økonomiske og sociale reformer skal nå ud til lokalsamfundene. Regionsudvalget bifalder især udviklingen i de større TACIS-lande, hvis centralregeringer forsøger at uddelegere betydelige beføjelser til de lokale og regionale myndigheder ().

4.6. Regionsudvalget konstaterer ligeledes med tilfredshed, at der i målsætningerne fastsættes en forbindelse mellem TEMPUS-programmet og de associerede central- og østeuropæiske landes deltagelse i SOCRATES- og LEONARDO-programmerne. Dette må imidlertid overvejes nøje, da TEMPUS er et bistandsprogram med fuld EU-støtte, mens SOCRATES og LEONARDO er samarbejdsprogrammer, hvis projekter samfinansieres af parterne. ERASMUS-delen af SOCRATES-programmet vil være en vigtig finansieringsmulighed for universiteter, men ERASMUS-midlerne er begrænsede i forhold til TEMPUS-midlerne.

5. Gennemførelsen af TEMPUS II-programmet

5.1. Regionsudvalget er enig i, at der er forskel på situationen i de associerede PHARE-lande, de ikke-associerede PHARE-lande () og TACIS-landene, og tilslutter sig den forskellige strategi, der er anvendt for TEMPUS-programmet i hver landegruppe.

5.2. Det er vigtigt, at udviklingen af TACIS og TEMPUS er nært forbundet med udviklingen af lokale og regionale forvaltninger i disse lande. Det er navnlig vigtigt, at de lokale og regionale myndigheder er med til at styrke de videregående uddannelsers regionale dimension og til at støtte de videregående uddannelsers bidrag til økonomiske og sociale reformer. Disse myndigheder bør også konsulteres i forbindelse med forbedringen og moderniseringen af uddannelsen af undervisere, navnlig med henblik på at udvikle en uddannelse i pluralistiske samfundsformer.

5.3. Kommissionen understreger, at TEMPUS-programmet skal hjælpe PHARE-landene i deres forberedelse på EU-medlemskab, lette deres deltagelse i SOCRATES-programmet, bidrage til at styre forandringerne og bygge på de opnåede resultater. Regionsudvalget støtter disse mål.

5.4. Som led i PHARE- og TACIS-programmerne aftales TEMPUS-prioriteterne med de berørte parter fra de deltagende lande. Regionsudvalget støtter denne efterspørgselsbaserede strategi, men det er vigtigt, at det ikke kun er de nationale ministerier, som deltager i fastlæggelsen af disse prioriteter. De regionale og lokale myndigheder bør også inddrages.

5.5. Regionsudvalget hilser med tilfredshed Det Europæiske Erhvervsuddannelsesinstituts inddragelse i programmets gennemførelse.

5.6. Regionsudvalget konstaterer, at der gives 100 % tilskud til TEMPUS-projekter. I lande, som befinder sig i omstruktureringens indledende faser, er et tilskud på 100 % vigtigt, men en række PHARE-lande er allerede langt fremme i TEMPUS-programmet. Regionsudvalget mener, at Kommissionen bør moderere tilskudsniveauet i disse lande for at forberede dem på indtræden i EU, hvor der lægges vægt på samarbejde fremfor bistand.

5.7. Regionsudvalget mener ikke, at det er nødvendigt at støtte projekter og netværk, som vil kunne hvile i sig selv, når TEMPUS-finansieringen udløber.

6. Konklusioner

6.1. Regionsudvalget hilser med stor tilfredshed Kommissionens forslag til Rådets afgørelse om TEMPUS-programmet og planerne om at forlænge programmet i yderligere to akademiske år.

6.2. Regionsudvalget mener, at de videregående uddannelser spiller en vigtig rolle i kommunernes, amternes og regionernes økonomiske, sociale og kulturelle liv. I lyset heraf bør der være et omfattende samarbejde mellem de videregående uddannelsesinstitutioner og de lokale og regionale myndigheder. Regionsudvalget efterlyser større fremskridt i etableringen af lokale og regionale forvaltninger i de central- og østeuropæiske lande og glæder sig over den decentralisering, der har fundet sted i de større TACIS-lande.

6.3. Regionsudvalget støtter anlæggelsen af forskellige strategier for associerede central- og østeuropæiske lande, ikke-associerede central- og østeuropæiske lande og TACIS-lande.

6.4. Regionsudvalget går varmt ind for TEMPUS-programmets »bottom-up«-princip og støtter den efterspørgselsbaserede metode, hvorefter modtagerlandene fastlægger egne prioriteter. Det er vigtigt at konsultere de lokale og regionale myndigheder og ikke kun de nationale ministerier.

6.5. Regionsudvalget støtter i det store og hele TEMPUS-programmets målsætninger navnlig hvad angår økonomiske og sociale reformer. I de lande, der følger strategien forud for EU-tiltrædelse, er det vigtigt, at TEMPUS bidrager til udviklingen fra bistands- til samarbejdsprogrammer, f.eks. SOCRATES og LEONARDO.

Bruxelles, den 19. september 1996.

Pasqual MARAGALL i MIRA

Formand for Regionsudvalget

() EFT nr. C 207 af 18. 7. 1996, s. 8.

() EFT nr. C 100 af 2. 4. 1996, s. 98.

() KOM(96) 197 endelig udg.

() KOM(96) 197 endelig udg., pkt. 89.

() I øjeblikket kun Albanien, men vil sandsynligvis komme til at omfatte republikkerne i det tidligere Jugoslavien.